विशाल गोल्डकप : आर्मी फेरि च्याम्पियन
वीरगन्जमा जारी विशाल गोल्डकप फुटबलको दोस्रो संस्करण पनि विभागीय टोली त्रिभुवन आर्मी क्लबले जितेको छ ।
वीरगन्ज — वीरगन्जमा जारी विशाल गोल्डकप फुटबलको दोस्रो संस्करण पनि विभागीय टोली त्रिभुवन आर्मी क्लबले जितेको छ ।शनिबार नारायणी रंगशालामा भएको फाइनलमा ए डिभिजन प्रतिद्वन्द्वी हिमालयन शेर्पा क्लबलाई सडेनडेथका आधारमा पराजित गरेको छ । पेनाल्टी सुटआउटमा ६–५ ले नतिजा निस्किएको थियो ।निर्धारित समयको खेल १–१ हुँदै टाइब्रेकरको सुरुआती ५–५ पेनाल्टी बराबर भएपछि सडेनडेथका आधारमा विजेता चयन गरिएको हो । विजेता आर्मीले ५ लाख ५५ हजार ५ सय ५५ रुपैयाँ र उपविजताले २ लाख ७७ हजार ७ सय ७७ रुपैयाँ पुरस्कार पाए । म्यान अफ द टुर्नामेन्ट घोषित भएका हिमालयन शेर्पाका स्ट्राइकर विश्वास श्रेष्ठले १५० सिसीको जिक्सर मोटरसाइकल जितेका थिए । उनले खेलमा ४ गोल गरेका थिए । साबिक विजेता आर्मी र हिमालयन शेर्पाबीचको फाइनल रोमाञ्चक भएको थियो । रंगशालाको उत्तर र दक्षिणपट्टिको प्यारापिट जीर्ण भएकाले दर्शक राखिएको थियो । पूर्व र पश्चिमपट्टिको प्यारापिट भरिएपछि दर्शक थेग्न आयोजक र सुरक्षाकर्मीलाई हम्मे परेको थियो । झन्डै १० हजार दर्शकको उपस्थितिमा भएको फाइनलको सुरुदेखि नै दुवै टोलीले आक्रामक खेल प्रदर्शन गरेका थिए । दुवैले दर्शकको उत्तिकै समर्थन पाएको थियो । खेलको १९ औं मिनेटमा हिमालयनका अमर डंगोलको पासमा विश्वास श्रेष्ठले सानदार गोल गर्दै टोलीलाई अग्रता दिलाए । पहिलो हाफमा आर्मीले गोल फर्काउने मौका पाए पनि सदुपयोग हुन सकेन । दोस्रो हाफमा रणनीति परिवर्तन गर्दै आर्मीले थप आक्रामक खेल प्रदर्शन गरेको थियो । खेलको ५१ औं मिनेटमा आर्मीका सन्तोष तामाङले विपक्षीतर्फ बल लिएर अगाडि बढ्ने क्रममा हिमालयनका ड्याडी ओम्बले फाउल गरे । फाउलवापत पाएको फ्रिकिकलाई सन्तोषले सदपुयोग गर्दै सोझै पोस्टमा छिराए । खेल बराबरी भएपछि हिमालयनमाथि दबाब बढेको थियो । ड्याडी ओम्बले आर्मीका सेसाङ लिम्बुलाई टयाकल गरेपछि रेफ्रीले उनलाई रातो कार्ड देखाएका थिए । त्यसपछि हिमालयन १० खेलाडीमा समेटिएको थियो । अन्तिम समयमा आर्मीका कप्तान भरत खवासले गोल गर्ने राम्रो मौका गुमाएपछि निर्धारित समयको खेल बराबरीमा टुंगियो ।आर्मीका तर्फबाट भरत खवास, सन्तोष तमाङ, दीप लामा, विवेक बस्नेत, टेकबहादुर तामाङ, विकेश कुथुले गोल गरेका थिए । हिमालयन शेर्पाबाट विजय श्रेष्ठ, उलरिच सिवे, विश्वास श्रेष्ठ, रवि थापा र विशन गुरुङले गोल गरे । हिमालयनका प्याट्रिक प्राइवेट र आशिष गुरुङ गोल गर्न सकेनन् भने आर्मीका दीपक गुरुङको पेनाल्टी प्रहार विपक्षी गोलरक्षकले रोके । आशिषको पेनाल्टी आर्मीका गोलकिपर विकेश कुथुले रोकेका थिए ।आर्मीका विकेश कुथु उत्कृष्ट गोलकिपर, दीपक गुरुङ उत्कृष्ट डिफेन्डर, सन्तोष तामाङ उत्कृष्ट मिडफिल्डर र नवीन न्यौपाने उत्कृष्ट प्रशिक्षक तथा हिमालयनका विश्वास श्रेष्ठ उत्कृष्ट स्ट्राइकर घोषित भए । सबैले जनही १५ हजार रुपैयाँ पुरस्कार पाए ।